E le ho lopolla batho sebeng le lefung, Jehova o ile a romela mora oa hae lefatšeng ho tla ruta batho ho etsa thato ea Molimo le ho “fana ka moea oa hae hore e be thekollo e le phapanyetsano bakeng sa ba bangata.” * (Matheu 20:​28; Johanne 14:⁠6) Jesu o ne a ka lopolla batho hobane o ne a se na sebe joaloka Adama. Ho fapana le Adama, Jesu o ile a tšepahala ho isa lefung. Kaha Jesu o ne a sa lokela ho shoa, Jehova o ile a mo tsosa hore a eo phela leholimong. Jesu o ile a fana ka tšepo ea bophelo bo sa feleng boo Adama a neng a bo lahlile. Bibele e re: “Etsoe feela joalokaha ka ho se mamele ha motho a le mong ba bangata ba ile ba etsoa baetsalibe, ka ho tšoanang ka ho mamela ha motho a le mong ba bangata ba tla etsoa ba lokileng.” (Baroma 5:​19) Kaha Jesu o ile a re shoela, Molimo o tla phethahatsa morero oa hae oa hore batho ba phele ka ho sa feleng lefatšeng.